philips etc doen te wetene alle jegenwoordige ende
toecommende dat wy ontfanghen hebben de oitmoedige suplicatie van
andries verpoorte vrylaet arm man belast met wyff ende kinderen
inhoudende hoe dat den xiijen dach van maerte xvc tzeventich hy supliant
vergadert wesende bynnen de prochie van herderycke ten huyse van
geeraert de pape wert in de drye zwaluwen tot byder zonnen
onderganck zoe zyn aldaer aldaer worden geresen tusschen eenen pieter
de hooghe ende eenen rycquaert baltus de jonghe ter oirzake dat hy
rycquaert zeyde jegens eenen maryn de pape laet ons dryncken ofte
diergelycke worden , daerop hy maryn zeyde dat willen wy doen, twelck
die voirs. pieter hoirende heeft questie gesocht seggende tot verachtinghe
jegens de voirs. ricquaert waerop zoudt ghy drincken ghy en soudt my
nyet connen geselschap houden ende u. gelach betalen ghy en soudt
moeten stellen oft u. goet vercoopen met meer andere injurieuse worden
ende de voirs rycquaert daerop vragende zoude ick moeten stelen van
myn gelach te betalen die voirs. pieter antwoirdende jae ghy dief
ghy het myn eens een picke gestolen daerop de selve ricquaert zeyde
myn vader heeft eens een baele verloren ende ghy oft u. broeders vontse
ende en ghavet se noyt weder, daerop de voirs. zeyde, ick soude u.
daeromme voer u. bachuus lappen , slaende mitzdien terstont den selven
rycquaert voer zyn aenschyn in zulcken wys dat hy vanden srlven
slach viel in tsupiants aermen, ende manende hy rycquaert hem te
verweeren met eender bierpot hy supliant tselve ziende es tusschen
beede geloepen om grief te beletten, zittende ryquaert in eenen
zetele ende den selven pieter op eenen sys, zeggende tot hen beede
en maecte gheen questie meer, gaende hy supliant alsoe zyn water
maken, ende wede incommende hoorende den selven pieter zeer
vreeselyck zweeren ende zeggen jegens den voirs. rycquaert ick soude
u. eenen snyder in u. vleesch steken, seyde hy supliant daerop gacel$$
jae pieter zouct ghyt oick op alde weerelt mitz dat hy een
beroerick man was, daerop hy pieter zeyde jae ick trecket ghy
u. aeme, ende segghende hy supliant jae, soe heeft de voirs. pieter
zonder meer gesteken een griefuelycke wonde inde rechter zyde
van hem supliant zeggende jae manneken ghy hebbet wech ende
hy supliant hem bevindende soe swytelyck gequest sonder hem yet
misdaen te hebben, heeft omme hem te beschermen vander doot
met zynen snyder naerden selven pieter gesteken, ende hem gerocht
boven zyn slyncker borst een quetsuere, zoe dat hy zekeren tyt daernaer
gestorven is tot groot leetwesen vanden voirs. supliant ende hoe wel hy
daeraff peys gemaect heeft met partie geinteresseerde ende anderssins
es van goede name ende fame, en soude nochtans nyet vryelyck dorfven
frequenteren buyten gewyde plaetsen alsoe hy seght zonder onse gratie
omme de welcke hy ons zeer oitmoedelyck gebeden heeft soe eest
dat wy de zaken voirs. overgemerct ende hierop gehadt tadvys van
onsen lieven ende beminden die burchmeesters ende schepenen ons lants vanden
vryen den voirs. andries verpoorte suppliant genegen wesende tzynder
voirs bede ende supplicatie ende hem willende in dit stuck gratie
ende genade prefereren voir rigeur ende strangheyt van justicie
hebben inden gevalle als boven vergeven quytgescholden ende geremitteert
vergeven schelden quyte ende remitteren uuyt onse zonderlinge gratie
by desen tfeyt encde manslach boven verclaert mitgaders alle peyne ende
boete corporelle ende criminelle daerinne hy ter cause van
dien uut diesser aencleeft tegens ons ende justicie misdaen ende
misbruyct mach hebben , hen als daeraff wederstellende ende
restituerende tot zyne goede fame ende naeme in onsen voirs lande
ende graefscepe van vlaendren ende alle andere onse landen ende
heerlicheden, ende oick tot zyne ongeconfisqueerde goeden indien hy eenige
heeft alsoe hy was voerde toecompste vanden manslach voirs.
imponerende hierop een eeuwich zwygen ende silentie onsen procureur
general ende allen anderen onse rechteren ende officieren wye
zy zyn satysfactie ende beteringe eerst ende alvoiren byden
voirs. supliant gedaen der geinteresseerde partie zoe verre die
noch nyet gedaen en es ende eenige daertoe staet civilyck
alleenlyck behoudelyck dat de voirs supliant gehouden wordt
tvoirs feyt ende manslach jegens ons oick civilyck te
beteren naer de gelegentheyt vander misdaete die faculteyt
van zyne goeden ende onse ordinancien daerop gemaect ende
boven dien te betaelen die relycke costen van justicie. indien
eenige ter cause voirs. geschiet zyn al ter arbitraige
ende taxatie van onsen lieven ende getrouwen die president
ende luyden van onsen rade in vlaendren die wy daertoe committeren, ontbied$$
en daeromme ende bevelen den voirn. van onsen rade in vlaendren dat voir hen
geroepen de ghene dier over behoiren geroepen te zyne zy procederen wel
ende duechdelyck ter verifficatie ende interimemente van desen naer huere
vorme ende inhouden, ende ter arbitraige ende tauxatie vander amende
civile ende costen van justicie voirs. welcke interinement de selve supliant
sal gehouden zyn te vervolgen voir de voirs. van onsen rade bynnen
zesse maenden naestcommende op peyne te verliesen deffect van
desen ende dat gedaen ende de voirs. amende civile getaxeert
ende betaelt zynde in handen vande ghene van onse ontfanghers
diet behoiren sal, die gehouden wordt daeraf ontfanck te
maken rekeninge bewys ende relicqua te doene tonsen proffyte
metten andere pennyngen van synen ontfangen zy onse souvereyn bailliu
van vlaendren, ende allen anderen onsen rechters ende officiers jegenwoird$$
ende toecommende ende haere stedehouders ende eenyegelyck van hen
dien dit aengaen sal, doen laeten ende gedoogen den voirs supliant van
onse jegewoirdige gratie remissie quytscheldinge ende pardoene
inder vuegen ende manieren voirs. rustelyck vredelyck ende eeuwelyck
genyeten ende gebruycken sonder hem te doene noch laten geschien nu
noch in toecommende tyde in lyfve noch in goeden eenich hinder letsel
oft moyenisse ter contrarien maer indien zyn lyff oft eenige van
zyne ongeconfisqueerde goeden daeromme gevangen becommert
belet oft gearresteert waeren dat zy die stellen oft doen stellen terstont
ende zonder vertreck tot volcommen slakinge ende delivrancie want
ons alsoe gelieft, ende ten eynde dat dit goet vaste ende gestadich
blyve ter eeuwichen daghe zoe hebben wy onsen zegel hiernaer doen
hangen behoudelyck in andere zaken ons recht ende eenyegelyck
tzyne in allen gegeven in onser stadt van bruessele
inde maent van januarie int jaer ons heeren duysent vyfhondert
tweentzeventich van onsen rycken etc. opden ply stont
gescreven byden coninck in zynen rade ende geteeckent j
dela torre